钦定古今图书集成/理学汇编/文学典/第127卷 > 《宋文鉴序》周必大
## 钦定古今图书集成/理学汇编/文学典/第127卷 > 《宋文鉴序》周必大

臣闻文之盛衰主乎气，辞之工拙存乎理。昔者帝王
之世，人有所养而教无异习。故其气之盛也，如水载
物，小大无不浮；其理之明也，如烛照物，幽隐无不通。
国家有一殊功异德卓绝之迹，则公卿大夫下至于
士民，皆能正列其义，祓饰而彰大之。载于《书》，咏于《诗》，
略可考已。后世家异政，人殊俗，刚大之不充而委靡
“之习胜，道德之不明而非僻之说入，作之弗振也，索
之易穷也。譬之荡舟于陆，终日驰驱，无以致远，抟土
为像，丹青其外，而中奚取焉？此岂独学者之罪哉？上
之教化，容有未至焉尔。时不否则不泰，道不晦则不
显。”天启艺祖，生知文武，取五代破碎之天下而混一
之，崇《雅》黜浮，汲汲乎以垂世立教为“事。列圣相承，治
出于一，援毫者知尊周、孔，游谈者羞称杨、墨。是以二
百年间，英豪踵武，其大者固已羽翼《六经》，藻饰治具，
而小者犹足以吟咏情性，自名一家。盖建隆、雍熙之
间其文伟，咸平、景德之际其文博；天圣、明道之辞古，
熙宁、元祐之辞逮。虽体制互兴，源流间出，而气全理
正，其归则同。”嗟乎，此非唐之文也，非汉之文也，实我
宋之文也，其不盛哉！皇帝陛下天纵将圣如夫子，焕
乎文章如帝尧，万几馀暇，犹玩意于众作，谓篇帙繁
伙，难于遍览，思择有补治道者，表而出之。乃诏著作
郎吕祖谦发三馆四库之所臧，裒缙绅故家之所录，
断自中兴以前，汇次来上。古赋《诗》《骚》，则欲主文而谲
谏；典“册诏诰，则欲温厚而有体；奏疏表章，取其谅直
而忠爱者；箴铭赞、颂，取其精悫而详明者；以至碑记、
论、序、书、启、杂著，大率事辞称者为先，事胜辞则次之；
文质备者为先，质胜文则次之。”复谓：“律赋经义，国家
取士之源，亦加采掇，略存一代之制，定为一百五十
卷。规模先后，多本圣心。”承诏于淳熙四年之仲冬，奏
御于六年之正月，赐名曰《皇朝文鉴》，而命臣为之序。
臣待罪翰墨，才识驽下，固无以推原作者，阐绎隆指，
抑尝窃读《大雅》之诗，而知祖宗所以化成天下者矣。
棫朴，官人也；旱麓，受祖也。辞虽不同，而俱以“遐不作
人”为言。盖鱼跃于渊，气使之也；追琢其章，理贯之也。
况夫云汉昭于上，恺泽施于下，济济多士，其有不观
感而化者乎？是则祖宗启之，陛下继焉，乐文王之寿
考，申太王、王季之福禄，人才将至于不可胜用，岂止
乎能文而已？臣虽不肖，尚当执笔以颂作成之效云。
臣谨序。